ଉଦଳା୯|୧୦; ଫୁଟବଲ ମ୍ୟାଚ୍ ଦେଖିବାକୁ ଯାଇ ନିଖୋଜ ଦମ୍ପତ୍ତିଙ୍କର ମୃତଦେହ ଉଦ୍ଧାର । ମୟୂରଭଞ୍ଜ ଜିଲ୍ଲା ସୁନେଇ ଡ୍ୟାମରୁ ଦମ୍ପତ୍ତିଙ୍କର ମୃତଦେହ ଉଦ୍ଧାର କରାଯାଇଥିବା ବେଳେ ଗୁଣିଆ ସନ୍ଦେହରେ ସେମାନଙ୍କୁ ହତ୍ୟା କରି ଡ୍ୟାମ୍ରେ ଫିଙ୍ଗି ଦିଆଯାଇଥିବା ସ୍ପଷ୍ଟ ହୋଇଛି । ଅଭିଯୁକ୍ତ ମାନେ ହତ୍ୟାକାଣ୍ଡ ଭିଆଇବା ସହିତ ପୋଲିସ ହାତରୁ ବଞ୍ଚିବା ପାଇଁ ଏପରି ସୁଚିନ୍ତିତ ଯୋଜନା କରିଥିବା ଜଣାପଡ଼ିଛି ।
ସୁନେଇ ଡ୍ୟାମ୍ରୁ ଉଦ୍ଧାର କରାଗଲା ଦମ୍ପତ୍ତିଙ୍କର ମୃତଦେହ । ମୃତଦେହ ଏପରି ପଚିସଢ଼ି ଯାଇଛି ଯେ ତାକୁ ଖାଲି ଆଖିରେ ଦେଖିବା କଷ୍ଟକର ।ଓଡ୍ରାଫ୍ ଟିମ୍ ଏହି ଦମ୍ପତ୍ତିଙ୍କର ମୃତଦେହକୁ କୂଳକୁ ଆଣିଛନ୍ତି ।ଏ ମୃତଦେହ ହେଉଛି ମୟୂରଭଞ୍ଜ ଜିଲ୍ଲା କପ୍ତିପଦା ଥାନା ସୀତାରାମ ସାହି ଗାଁର ସୀତାରାମ ସିଂ ଓ ଲେତ ସିଂଙ୍କର ।
ଗତ ୬ ତାରିଖ ସଂଧ୍ୟାରୁ ନିଖୋଜ ଥିବା ଏହି ଦମ୍ପତ୍ତିଙ୍କୁ ଗୁଣିଆ ସନ୍ଦେହରେ ହତ୍ୟା କରାଯାଇଛି । ଆଉ ନିଖୋଜ ହେବାର ପ୍ରାୟ ୭୦ ଘଣ୍ଟା ପରେ ସେମାନଙ୍କ ମୃତଦେହକୁ ସୁନେଇ ଡ୍ୟାମ୍ ମଝିରୁ ଉଦ୍ଧାର କରାଯାଇ କୂଳକୁ ଅଣାଯାଇଛି ।ଗତ ୬ ତାରିଖରେ ନିକଟସ୍ଥ ଛତ୍ରାଆମ୍ବ ଗାଁକୁ ଫୁଟବଲ ମ୍ୟାଚ୍ ଦେଖିବାକୁ ଯାଇ ଏହି ଦମ୍ପତ୍ତି ଫେରିନଥିଲେ ।
ଗୁଣିଆ ସନ୍ଦେହରେ ବୃଦ୍ଧ ଦମ୍ପତ୍ତିଙ୍କୁ ହତ୍ୟା କରାଯାଇଥିବା ସ୍ପଷ୍ଟ ହୋଇଛି । ପୋଲିସ ଜଣେ ଅଭିଯୁକ୍ତକୁ ଗିରଫ କରିଥିବା ବେଳେ ଅନ୍ୟ ଜଣେ ଅଭିଯୁକ୍ତ ଫେରାର ଅଛି । ଗିରଫ ଅଭିଯୁକ୍ତ ଚମ୍ପାଇ ହୋ' ର କହିବା ଅନୁସାରେ ମୁଖ୍ୟ ଅଭିଯୁକ୍ତ ଦିବାକରର ପରିବାର ଲୋକେ କିଛିଦିନ ଧରି ଅସୁସ୍ଥ ରହୁଥିଲେ ।ଏଥିପାଇଁ ସୀତାରାମ ଏବଂ ତାଙ୍କ ପତ୍ନୀ ଲେତ ଗୁଣି ଗାରେଡ଼ି କରୁଥିବା ତାଙ୍କ ପରିବାର ସନ୍ଦେହ କରୁଥିଲେ ।
